**ΑΠΟΛΟΓΙΣΤΙΚΗ ΕΚΘΕΣΗ ΔΡΑΣΤΗΡΙΟΤΗΤΩΝ ΣΧΕΤΙΚΑ ΜΕ ΤΗ ΣΥΜΜΕΤΟΧΗ ΕΚΠΑΙΔΕΥΤΙΚΩΝ ΤΟΥ ΓΥΜΝΑΣΙΟΥ ΑΓΙΟΥ ΒΑΣΙΛΕΙΟΥ ΣΕ ΕΚΠΑΙΔΕΥΤΙΚΟ ΣΕΜΙΝΑΡΙΟ ΣΤΗ ΦΙΝΛΑΝΔΙΑ ΣΤΑ ΠΛΑΙΣΙΑ ΤΟΥ ΠΡΟΓΡΑΜΜΑΤΟΣ ΕRASMUS + KA1**

Μία ομάδα τριών εκπαιδευτικών από το Γυμνάσιο Αγίου Βασιλείου Πατρών, συγκεκριμένα η Παπαλεξοπούλου Αικατερίνη (ΠΕ02), η Ζαμπάρα Γεωργία (ΠΕ06) και η Έλενα Φοίβη Χυτήρη (ΠΕ), παρακολουθήσαμε επταήμερο επιμορφωτικό σεμινάριο στο Ελσίνκι της Φινλανδίας, 17-23 Απριλίου 2016, στα πλαίσια του Προγράμματος ERASMUS+ KA1, με τίτλο «Εφαρμογή εναλλακτικών μεθόδων στη διδασκαλία των γλωσσικών μαθημάτων μέσα από την ευρωπαϊκή εμπειρία» και κωδικό 2015-ΕL01-KA1-013608, το οποίο υλοποιεί το σχολείο μας κατά τη διετία 2015-2017.

Στο συγκεκριμένο σεμινάριο συμμετείχαν 97 συνάδελφοι από 14 Ευρωπαϊκές χώρες και το θέμα του αφορούσε την ενημέρωση σχετικά με το φινλανδικό εκπαιδευτικό σύστημα (Structured Study Visit to Schools/Institutes & Training Seminar in Helsinki). Το σεμινάριο οργανώθηκε από τον εκπαιδευτικό οργανισμό English matters που εδρεύει στην Ισπανία και συνεργάζεται με πανεπιστήμια και οργανισμούς σε διάφορες Ευρωπαϊκές χώρες, ένα από τα οποία είναι το πανεπιστήμιο Jae’n στην Ισπανία. Εκεί, στο τμήμα Αγγλικής γλώσσας, είναι καθηγητής ο Eduardo Marin, o υπεύθυνος για την οργάνωση του συγκεκριμένου σεμιναρίου.

Την Κυριακή 17/04 παρακολουθήσαμε οι συμμετέχοντες μία πολύ κατατοπιστική εισαγωγική παρουσίαση του περιεχομένου του σεμιναρίου, των στόχων, του τρόπου εργασίας, των εργασιών που καθένας από εμάς όφειλε να εκπονήσει στη διάρκεια του σεμιναρίου. Στη συνέχεια η τριμελής ομάδα των leaders προέβη σε μια πολύ σύντομη ενημέρωση για το σύγχρονο εκπαιδευτικό σύστημα της Φινλανδίας, και αφού μας χώρισαν σε ομάδες των 20 ατόμων, με κριτήριο τη βαθμίδα και την ειδικότητά μας, μάς έδωσαν τις απαραίτητες πληροφορίες για τα σχολεία που θα επισκεπτόμασταν. Η συνάντηση έκλεισε με μία πολύ ενδιαφέρουσα παρουσίαση της φινλανδικής κουλτούρας, των τυπικών χαρακτηριστικών αυτού του λαού.

Το πρωί της Δευτέρας 18/04 ξεκινήσαμε με ξενάγηση σε μέρη ιστορικού ενδιαφέροντος στην πόλη του Ελσίνκι, όπου προσπαθήσαμε να αναγνώσουμε την ιστορία της χώρας αυτής, όπως αποτυπώνεται στα μνημεία και τα έργα τέχνης, καθώς και να ανακαλύψουμε την νοοτροπία, την ψυχοσύνθεση, την αισθητική των ανθρώπων αυτού του τόπου και να συνδέσουμε το ιστορικό παρελθόν με το παρόν.

Το απόγευμα παρακολουθήσαμε στο Πανεπιστήμιο του Ελσίνκι εισήγηση δύο καθηγητών του Πανεπιστημίου, με θέμα μία αναλυτική παρουσίαση της δομής όλων των βαθμίδων του φινλανδικού εκπαιδευτικού συστήματος, της φιλοσοφίας του καθώς και του προφίλ του εκπαιδευτικού. Μας πληροφόρησαν για την εκπαίδευση που λαμβάνουν οι φοιτητές που προορίζονται να ασκήσουν αυτό το επάγγελμα, για το ρόλο τους στο σχολείο, το κοινωνικό τους status και άλλα πολλά.

Τις τρεις επόμενες μέρες, 19, 20 και 21/04, είχαμε την ευκαιρία να πραγματοποιήσουμε επίσκεψη σε δύο γυμνάσια της πόλης Εspoo, καθώς και σε ένα γυμνάσιο της πόλης Valkeakoski. Τα σχολεία είχαν ετοιμάσει για μας ένα μίνι σεμινάριο, όπου μας παρουσίασαν πτυχές του φινλανδικού εκπαιδευτικού συστήματος. Ιδιαίτερη αναφορά έγινε στο σύστημα support που εφαρμόζεται στα εκπαιδευτικά ιδρύματα της χώρας και στον πολύ σημαντικό ρόλο και τον τρόπο που έχει στηθεί η special education στο φινλανδικό σχολείο. Μας εξήγησαν τη λογική που το φινλανδικό σύστημα υπηρετεί, αντιπαραβάλλοντάς το σε εκπαιδευτικά συστήματα άλλων χωρών και αναδεικνύοντας τις βασικές αρχές του. Έγινε επίσης αναλυτική αναφορά στο KiVa antibulling programme που εφαρμόζεται στο 90% των σχολείων της χώρας.

Στα σχολεία είχαμε τη δυνατότητα να κάνουμε job shadowing . Παρακολουθήσαμε διδασκαλία διαφορετικών μαθημάτων, συζητήσαμε με καθηγητές και μαθητές, μας κατατόπισαν για τον τρόπο λειτουργίας του σχολείου, τις προτεραιότητες, τους μελλοντικούς στόχους τους, τις καινοτόμες μεθόδους διδασκαλίας που εφαρμόζουν. Απάντησαν σε προβληματισμούς και απορίες μας.

Στην πόλη Valkeakoski επισκεφτήκαμε και ένα Lifelong learning centre. Μετά από μία σύντομη ξενάγηση στους χώρους του κέντρου μας μίλησαν για τη σημασία της δια βίου μάθησης στη φινλανδική κουλτούρα και μας παρουσίασαν τον τρόπο λειτουργίας των αντίστοιχων κέντρων.

Την Παρασκευή 22/04 επισκεφτήκαμε την πρωτεύουσα της γειτονικής Εσθονίας, το Ταλλίν, και ξεναγηθήκαμε στο ιστορικό του κέντρο. Αναζητήσαμε συνδέσεις ιστορικού, θρησκευτικού, καλλιτεχνικού, ακόμα και οικονομικού χαρακτήρα μεταξύ των δύο χωρών, και εκμεταλλευτήκαμε την ευκαιρία που είχαμε να γνωρίσουμε, έστω και για λίγο, την κουλτούρα και την ιστορία ενός ακόμα λαού της Σκανδιναβικής Χερσονήσου, συμπληρώνοντας την εικόνα μας για τον μακρινό Βορρά και ανιχνεύοντας όσο το δυνατόν καλύτερα την αντίληψη που έχουν οι άνθρωποι για τον κόσμο, η οποία σχετίζεται βέβαια άμεσα με την εκεί εκπαιδευτική πραγματικότητα.

Το Σάββατο 21/04 παρουσιάσαμε όλοι οι συμμετέχοντες το power point που ο καθένας είχε στο μεταξύ φροντίσει να ετοιμάσει αξιοποιώντας υλικό από τις εκπαιδευτικές δραστηριότητες των προηγούμενων ημερών και στο οποίο προτείναμε ένα συγκεκριμένο σχέδιο διδασκαλίας που θα μπορούσαμε να εφαρμόσουμε επιστρέφοντας στη σχολική τάξη. Παραδώσαμε επίσης το reflective journal που ο καθένας μας είχε κρατήσει, όπως μας είχε από την πρώτη μέρα ζητηθεί. Στη συνέχεια ο διοργανωτής μας μίλησε για τη σημασία της όσο το δυνατόν μεγαλύτερης διάχυσης της γνώσης και πληροφόρησης που όλοι εμείς είχαμε λάβει και συζητήθηκαν εκτενώς οι τρόποι και τα μέσα που θα μπορούσαμε να χρησιμοποιήσουμε.

Κάνοντας έναν απολογισμό της εμπειρίας μας αυτής δεν μπορούμε παρά να παραδεχτούμε ότι ξεπέρασε τις προσδοκίες μας και αποτέλεσε για εμάς την αφετηρία για μία εκ νέου αντιμετώπιση της δικής μας εκπαιδευτικής πραγματικότητας. Είχαμε τη δυνατότητα να γνωρίσουμε συναδέλφους διαφόρων βαθμίδων και ειδικοτήτων από διάφορες Ευρωπαϊκές χώρες. Συνεργαστήκαμε, ανταλλάξαμε απόψεις, κάναμε νέες φιλίες, ανοίξαμε ένα παράθυρο για μελλοντική συνεργασία μαζί τους.

Όσον αφορά τη διάχυση της γνώσης και της εμπειρίας που αποκομίσαμε, αμέσως μετά την επιστροφή μας προχωρήσαμε σε δημοσίευση άρθρου στον ηλεκτρονικό τύπο, συγκεκριμένα στο έγκυρο εκπαιδευτικό site esos, το οποίο στη συνέχεια μας προσκάλεσε και κάναμε μια εκπομπή, όπου μιλήσαμε για το φινλανδικό σχολείο, καταθέτοντας την προσωπική μας εμπειρία. Αξιοποιήσαμε επίσης το διαδίκτυο ανεβάζοντας ένα σύντομο video με υλικό από το σεμινάριο, αλλά και ενημερώνοντας την ιστοσελίδα του σχολείου μας. Οι συνάδελφοι του σχολείου μας ενημερώθηκαν εκτενώς με παρουσίαση που οργανώσαμε γι’ αυτούς. Για τους μαθητές μας ετοιμάσαμε δράσεις που πραγματοποιήθηκαν μέσα στην τάξη, εκμεταλλευόμενοι ο καθένας το μάθημα που διδάσκει, φέρνοντάς τους σε επαφή με τη χώρα Φινλανδία, τον πολιτισμό, την κουλτούρα, την τέχνη, την εκπαιδευτική πραγματικότητα εκεί.

Γενικά η εμπειρία μας αποτέλεσε αφετηρία για έναν πολύ γόνιμο διάλογο με τα μέλη της εκπαιδευτικής κοινότητας, το οποίο αποτελούσε εξάλλου πρωταρχικό στόχο μας. Στην παρούσα φάση ετοιμάζουμε μια εκπαιδευτική συνάντηση σε συνεργασία με τη σύμβουλο των φιλολόγων, με στόχο τη διάχυση της εμπειρίας μας στους συναδέλφους φιλολόγους των γυμνασίων της πόλης μας.

Η εκπαιδευτικός συντονίστρια του προγράμματος

Παπαλεξοπούλου Αικατερίνη(ΠΕ02)